
На основу члана 138. став 1. Устава Републике Србије
 и  члана 37. Закона о Заштитнику грађана
 у поступку контроле законитости и правилности рада Републичког геодетског завода, покренутом по притужби Б.Б., након окончаног испитног поступка Заштитник грађана је сачинио следећи

ИЗВЕШТАЈ СА ПРЕПОРУКАМА

Заштитнику грађана се 28. 03. 2022. године притужбом обратио Б.Б., изражавајући незадовољство радом Републичког геодетског завода због неодлучивања о жалби коју је поднео усмено на записник, а која је заведена у другостепеном органу под бројем 952-…/2020.

Из навода притужбе и прложене документације произилази да о предметној жалби није одлучено до дана подношења притужбе Заштитнику грађана и поред упућене ургенције притужиље.

Оцењујући наводе из притужбе, те чињеницу да је у конкретном случају реч о примени републичких закона, других прописа и општих аката Заштитник грађана је 01. 04. 2022. године, донео закључак о покретњу испитног поступка оцене законитости и првилности рада Републичког геодетског завода 3112-../22 дел. бр. 85... Наведеним закључком од Републичког геодетског завода затражено је да Заштитнику грађана достави обавештење о томе да ли је у међувремену одлучено о жалби притужиоца број 952-…/2020.
Изјашњавајући се по налогу Заштитника грађана, Републички геодетски завод, Сектор за правне послове је актом 06  број: 07-…/2022-1 од 29. 04. 2022. године, обавестио Заштитника грађана да у предмету број 952-…/2020 није донета одлука, из разлога што је Републички геодетски завод на основу одредби чл. 79 ст. 1. Закона о изменама и допунама Закона о државном премеру и катастару („Сл. гласник РС“, бр. 96/15) преузео дана 03. 03. 2016. године, од претходно надлежног другостепеног органа Министарства грађевинарства, саобраћаја и инфраструктуре, надлежност за решавање по жалбама у области оснивања и одржавања катастара непокретности и катастра водова, као и велики број нерешених другостепених предмета. Истим актом указано је да Републички геодетски завод спроводи све мере неопходне да се описани предмети реше, али да имајући у виду да се ради о јако великом броју преузетих предмета, као и о великом броју предмета по жалбама заведених после наведеног датума, то утиче на продужење рока за доношење одлука по изјављеним жалбама и да се предмети решавају редоследом којим су примљени у Републичком геодетском заводу, те да ће се по жалби притужиоца одлучити када иста буде дошла на ред према броју под којим је заведена у овом органу.

Сагледавајући наведене прописе и податке до којих се дошло током спроведеног поступка контроле правилности и законитости рада Заштитник грађана констатује да Републички геодетски завод  није предузео све мере и активности у циљу доношења одлуке по жалби притужиље број 952-…/2020, у законом прописаном року, те је на тај начин повредио принципе добре управе, и отежао положај притужиоца у остварењу њених права и правних интереса. 
Наиме, чланом 7. Закона о општем управном поступку
 прописано је да су органи који воде поступак, односно решавају у управним стварима, дужни да обезбеде успешно и квалитетно остваривање и заштиту права и правних интереса физичких лица, правних лица и других странака (начело ефикасности).

Чланом 174.  истог закона прописано је  да се решење којим се одлучује о жалби издаје без одлагања, а најкасније у року од 60 дана од дана када је предата уредна жалба, изузев ако је законом прописан краћи рок.  

Чланом 44. Закона о поступку уписа у катастар непокретности и водова децидно је  регулисано поступање другостепеног органа по жалби док је  ставом 1. истог Закона прописано да је Завод  дужан да одлучи по жалби најкасније у року од 60 дана од дана предаје уредне жалбе.

Стандард добре управе не дозвољава нечињење и пасивност, већ тражи активан, ангажован став органа управе према обављању послова из свог делокруга и законито вршење тих послова ради остваривања циља због кога су органу дата јавна овлашћења. Непоштовање законских рокова у одлучивању онемогућава несметано одвијање правног промета као и заштиту и остваривање имовинских права и економских интереса грађана, што за последицу има стварање правне несигурности, а код грађана ствара неповерење у ефикасан рад надлежних институција којима су се обратили ради остварења и заштите њихових права. 

Заштитник грађана поздравља напоре које улаже Републички геодетски завод како би обезбедио ефикасно обављање послова из своје надлежности, упркос великом броја преузетих предмета и великог заостатка који је постојао у решавању другостепених предмета  и пре преузимања истих, али указује да то не може бити оправдање за даље одлагање извршавања раније насталих обавеза, односно изостанак доследног примењивања законских одредаба који регулишу поступање другостепеног органа по жалби. 
Потребно је да Републички геодетски завод, без одлагања, у складу са својим управноправним овлашћењима, сагласно одредбама члана 44. став 1. Закона о поступку уписа у катастар непокретности и водова одлучи о жалби у предмету број: 952-…/2020 и донесе на закону засновану одлуку. 
Републички геодетски завод обавестиће Заштитника грађана, у року од 60 дана од дана пријема ове препоруке, о поступању по њој, уз достављање релевантне документације и других доказа на основу којих се са сигурношћу може утврдити да је по препорукама Заштитника грађана поступљено.

Заштитник грађана овом приликом указује да је потребно да Републички геодетски завод у будућем раду води рачуна о поштовању законом прописаних рокова за доношење одлука како грађани не би долазили у ситуацију да се без основаног разлога, пролонгира одлучивање о њиховим правима и на закону заснованим интересима.
Уколико Републички геодетски завод у задатом року не достави Заштитнику грађана обавештење о предузетим мерама везано за упућене препоруке, Заштитник грађана ће о томе обавестити непосредно надређени орган, Народну скупштину, Владу и јавност.

Против заузетог става о основаности притужбе није допуштено правно средство јер Заштитник грађана не одлучује о правима и обавезама физичких нити правних лица.

